钦定古今图书集成/理学汇编/文学典/第172卷 > 徐师曾文体明辩 > 《司寇临海敬所王公阅视三镇远以图说见遗赋诗二章为报》明·朱多炡
## 钦定古今图书集成/理学汇编/文学典/第172卷 > 徐师曾文体明辩 > 《司寇临海敬所王公阅视三镇远以图说见遗赋诗二章为报》明·朱多炡

鸣笳伐鼓出居庸，冯轼边城万骑从。每饭未尝忘《钜
鹿》，一编今已尽《卢龙》。行专阃外纾筹策，归向尊前论
《折冲》。莫道书生无剑术，箾中霜色吐芙蓉。

一望重关塞草枯，主恩持节视防胡。九边烽火褰帷
净，三镇军声指掌呼。上谷去天低倚剑，黄河如带稳
飞刍。平收聚落风沙色，并入《山阴笔阵图》。

《栾城遗言》：“公解《诗》时年未二十，初出《鱼藻》《兔罝》等说，
曾祖编札，以为先儒所未喻。”

陆机《文赋说》“炜煜而谲诳。”

《学斋呫哔》：“《左传》云：‘譬诸草木，吾臭味也’。屈平《离骚经》
一篇之中，固以香草而比君子矣。然于九章中特出
《橘颂》一章，朱文公谓‘受命不迁’”，谓橘逾淮为枳也，原
自比志节如橘，不可移徙也。末乃言橘之高洁，可比
伯夷，宜立以为象而效法之，亦因以自托。余因文公
之言，而谓濂溪周子作《爱莲说》，谓莲为花之君子，亦
以自况，与《屈原》千古合辙，不宁惟是。而二篇之文，皆
不满二百字。《咏橘》咏莲，皆能尽物之性，格物之妙，无
复馀蕴。盖心诚之所发越，万物皆备，于我之所著形，
是可敬也。读者宜精体之。

《林泉随笔》：“周子《爱莲说》一篇，仅百馀字，形容莲之可
爱，宛然如在目前。盖不必求太极，于梅枝而全体呈
露矣。”